L-Unjoni Ewropea tqis il-konklużjoni tal-lum tad-Dikjarazzjoni Konġunta għall-Paċi bejn l-Afganistan u l-Istati Uniti u r-riżoluzzjoni bejn l-Istati Uniti u t-Taliban bħala l-ewwel passi importanti lejn proċess ta' paċi komprensiv, b'negozjati bejn l-Afgani fil-qalba tiegħu. M'għandhiex tintilef l-opportunità attwali li nersqu lejn il-paċi. L-Unjoni Ewropea tistenna li dawn in-negozjati li jappartjenu lill-Afgani u li huma mmexxija mill-Afgani, jibdew mingħajr dewmien b'mod inklużiv u jkollhom l-għan ta' paċi dejjiema li tista' toħloq ambjent ta' sigurtà u stabbiltà għall-Afgani kollha. Il-kontinwazzjoni ta' tnaqqis fil-vjolenza u l-espansjoni tagħha f'waqfien mill-ġlied jikkostitwixxu kondizzjoni neċessarja ta' fiduċja bejn il-partijiet fin-negozjati. L-Unjoni Ewropea tinsab lesta li tiffaċilita u tappoġġa l-proċess ta' paċi bil-għan li tippreserva u tibni fuq il-kisbiet politiċi, ekonomiċi u soċjali tal-poplu tal-Afganistan mill-2001 'l hawn, li għandhom ikunu irriversibbli. Il-kunflitt jeħtieġ soluzzjoni politika li fiha jiġu rispettati d-drittijiet tal-bniedem, inkluż id-drittijiet tan-nisa, u jiġu indirizzati l-ilmenti komuni. L-Unjoni Ewropea tenfasizza l-importanza ta' proċess ta' paċi inklużiv mal-fazzjonijiet politiċi kollha, fejn b'mod partikolari n-nisa u l-minoranzi Afgani kif ukoll is-soċjetà ċivili, ikunu rappreżentati b'mod sinifikanti. Ir-rispett għall-ordni kostituzzjonali u l-istat tad-dritt huwa ta' importanza kbira matul il-proċess. F'dan iż-żmien kruċjali, l-unità hija essenzjali biex jiġu indirizzati l-isfidi diffiċli quddiemhom u għall-futur fit-tul tar-Repubblika Iżlamika tal-Afganistan. L-Unjoni Ewropea tappella lill-atturi kollha biex jgħaqqdu l-forzi għaż-żmien li ġej. Huwa vitali li l-poplu kollu tal-Afganistan jħossu rappreżentat fil-gvern li jmiss u fin-negozjati għall-paċi. Dan jgħin biex jiġu indirizzati l-ilmenti, inkluż fil-kuntest tal-proċess elettorali reċenti, u tiġi promossa r-rikonċiljazzjoni. L-UE tappella lill-partijiet ikkonċernati kollha biex ipoġġu l-interessi tan-nazzjon fuq kull kunsiderazzjoni oħra, bħala r-responsabbiltà kollettiva tal-forzi politiċi Afgani kollha. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiż tal-EFTA l-Iżlanda, membru taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Armenja jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.